**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.11.2017, ora 08.00 – 05.11.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 05.11.2017, ora 07.00**

**RÂURI**

**Debitele au fost relativ staționare**, exceptând râurile din bazinele hidrografice: Vișeu, Iza, Someșul Mare, Lăpuș, Prahova, cursurile superioare și mijlocii ale Oltului, Buzăului și Bistriței, unde au fost în creștere ușoară din cauza cedării apei din stratul de zăpadă din zona de munte și propagării. Pe râurile din bazinul hidrografic Tur și pe cursul inferior al Someșului debitele au fost în scădere ușoară.

Debitele se situează, în general, între 30-90%, mai mari (în jurul şi peste mediile multianuale lunare) pe râurile în bazinele: Vişeu, Iza, Tur, Someşul Mare, Crişul Repede, Arieș, Bârzava, Buzău, Putna, Rm. Sărat, Trotuș, Bistrița, Moldova, Suceava, cursul mijlociu al Mureșului, bazinul superior al Crișului Negru, pe unii afluenți ai Oltului superior și mijlociu, Argeșului inferior și Ialomiței și mai mici pe râurile din bazinul Bârladului.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staționare**, exceptând râurile din bazinele hidrografice: Vișeu, Iza, Someșul Mare, Lăpuș, cursurile superioare și mijlocii ale Oltului și Bistriței, unde vor fi în creștere ușoară din cauza cedării apei din stratul de zăpadă din zona de munte și propagării.

Sunt posibile creșteri izolate de niveluri și debite pe unele râuri mici din sudul și estul țării datorită precipitațiilor slabe cantitativ, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 04 – 05.11.2017 a fost în creştere, având valoarea de 4000 m3/s**, sub media multianuală a lunii noiembrie (4650 m3/s).

În aval de Porţile de Fier debitele au fost în scădere la Gruia şi în creştere pe sectorul Calafat – Tulcea.

**Debitul la intrarea în ţară (secţiunea Baziaş) va fi în creştere (4100 m3/s).**

În aval de Porţile de Fier debitele vor fi în scădere pe sectorul Gruia – Calafat şi în creştere pe sectorul Bechet – Tulcea.

**2.** **Situaţia meteorologică în intervalul 04.11.2017, ora 09.00 – 05.11.2017, ora 06.00**

**ÎN ŢARĂ**

**Valorile termice diurne au fost apropiate** de cele normale pentru această dată, în cea mai mare parte a țării, astfel că temperaturile maxime s-au încadrat între 7 grade la Sânnicolau Mare și 16 grade la Gurahonț, Turnu Măgurele, Titu, Ploiești și București-Filaret. Cerul a fost variabil la senin în regiunile intracarpatice, unde în primele ore ale intervalului pe arii restrânse a fost ceață. În restul teritoriului, înnorările au fost temporare și doar în Moldova, izolat, a plouat slab. Vântul a suflat slab și moderat. Stratul de zăpadă s-a menținut la munte și avea grosimi măsurate în platformele stațiilor meteorologice la ora 20 de până la 49 cm (Munții Făgăraș). La ora 06.00, temperatura aerului avea valori cuprinse între -6 grade la Miercurea Ciuc și 10 grade la Moldova Nouă și Constanța. Noaptea s-a format ceață local în Maramureș, Transilvania și sudul Olteniei și pe spații mici în Moldova și sudul Munteniei.

***Observație:*** *începând de ieri de la ora 06.00 au fost în vigoare 19 atenționări cod galben privind fenomene meteorologice periculoase imediate, câte 5 emise de SRPV Sibiu și SRPV Cluj, câte 3 la SRPV Bacău, respectiv SRPV Craiova, 2 de CNPM București pentru Muntenia și 1 emisă de SRPV Timișoara.*

**LA BUCUREŞTI**

**Vremea a fost ușor mai caldă** decât în mod obișnuit la această dată, astfel că maxima termică a fost de 15 grade la Afumați și Băneasa și 16 grade la Filaret. Cerul a avut înnorări temporare, iar vântul a suflat slab și moderat. La ora 06.00 se înregistrau 6 grade la stația meteo Băneasa, 7 grade la Afumați și 8 grade la Filaret.

**3. Prognoza meteorologică în intervalul 05.11.2017, ora 09.00 – 06.11.2017, ora 09.00**

**ÎN ŢARĂ**

**Temperatura aerului va avea în continuare valori în general apropiate de cele normale** pentru prima decadă a lunii noiembrie, cu maxime ce se vor încadra între 9 și 16 grade și minime cuprinse între -4 grade în depresiunile intramontane și 10 grade pe litoral. Cerul va fi variabil, cu înnorări temporare și local ceață, asociate izolat cu burniță sau ploi slabe, în zonele joase din sud, centru și est. Vântul va sufla slab și moderat, cu unele intensificări pe crestele montane și în sudul Banatului.

**LA BUCUREŞTI**

**Cerul va avea înnorări**, mai ales în prima parte a zilei și spre sfârșitul nopții când vor fi și condiții de ceață. Vântul va sufla în general slab. Temperatura aerului se va menține la valori apropiate de cele normale pentru această perioadă din an, cu o maximă de 14...15 grade și o minimă de 4...5 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 02.11.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

1. **În domeniul solului şi vegetaţiei**

**GNM CJ Constanţa** informează că **la data de 04.11.2017 ora 8:30 s-a produs o poluare a solului, cu ţiţei din conducta magistrală de 20 de ţoli, Constanţa-Bărăganu aparţinând Conpet S.A., în zona Poarta Albă, borna 37, jud. Constanţa. A fost afectată o suprafaţă de 3mp**. Cauza poluării o constituie coroziunea conductei, după operaţiunea de curăţare. S-a oprit pomparea pentru reducerea presiunii în conducta avariată, se intervine la conductă în vederea remedierii iar pe orificiul de 3mm a fost sudat un petec metalic.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 03.11.2017-04.11.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE